Ondersoek na vliegongeluk ‘kan maande neem’Annene le Roux. Foto: Facebook. Die ondersoek na die vliegongeluk Sondag in Magaliesburg in die weste van Gauteng wat die lewe van twee jong mense geëis het, kan maande neem om afgehandel te word afhangende wat die kompleksiteit van die ondersoek. Só sê Kabelo Ledwaba, woordvoerder van die burgerlugvaartowerheid. Ledwaba het gesê die ondersoek na die ongeluk het reeds begin. “Die voltooiing van die ondersoek word gekenmerk deur die uitreiking van ŉ finale ongeluksverslag wat die waarskynlike oorsaak van die ongeluk sal insluit, asook veiligheidsaanbevelings wat daarop gemik is om veiligheidsvlakke te verbeter in ŉ poging om te verhoed dat dieselfde soort ongeluk weer gebeur,” het Ledwaba gesê. Ben Laas. Foto: Facebook. Maroela Media het vroeër berig Annene le Roux (23) en Ben Laas (24) is dood toe die Cessna-vliegtuig waarin hulle gevlieg het Sondag naby die Ingwe-lodge in Magaliesburg neergestort het. Ledwaba het bevestig dat die vliegtuig deel van ŉ “huur-en-vlieg-ooreenkoms” van die vliegskool by die Wonderboom-lughawe was en dat die vliegtuig van daar af opgestyg het. Jabulani Mapumulo, waarnemende bestuurder en uitvoerende direkteur van die Wonderboom-lughawe, het Maandag gesê daar sal later ŉ verklaring oor die voorval uitgereik word.